Plaasaanvallers jare later gestrafDie egpaar was destyds in hul bakkie op die plaas toe hulle deur die aanvallers gekonfronteer is. Foto: Verskaf Byna vier jaar nadat Hercu en Lesley van Niekerk op hul plaas buite Modimolle in Limpopo aangeval en Lesley in die maag geskiet is, is hul aanvallers 20 jaar lank tronk toe gestuur. Die Zimbabwiërs John Deba en Dumisani Manziyo is Dinsdag in die streekhof op Modimolle tot 15 jaar direkte tronkstraf gevonnis op een aanklag van huisroof en ’n verdere vyf jaar vir elk van twee aanklagte van poging tot moord. Sakkie Louwrens, verbonde aan Bosveld-misdaadondersoeke wat die voorval destyds aanvanklik ondersoek het, sê die vonnis vir poging tot moord sal gelyklopend met dié vir moord uitgedien word. Die Van Niekerks is op die oggend van 15 Junie 2018 op hul plaas aangeval. Lesley is gedurende die aanval in die maag geskiet terwyl Hercu aangerand is. Een van die egpaar se honde is ook gedurende die voorval geskiet. Maroela Media het destyds berig die egpaar was omstreeks 08:00 op pad na die beeskamp om vee te voer toe vier aanvallers hulle oorval het. Die Van Niekerks was in hul voertuig toe die verdagtes uit die bosse te voorskyn gekom het. Hulle het geld geëis en in die proses vir Lesley deur die ruit van die bakkie geskiet. Die aanvallers het ook op Hercu losgebrand, maar hy is nie gewond nie. Hy is wel uit die bakkie geboender en aangerand. Die aanvallers het daarna met die egpaar in hul bakkie na die huis op die plaas gery. Een van die egpaar se honde is daar geskiet terwyl ’n bloeiende Lesley aan ’n bed vasgebind is. Hercu is gedwing om die kluis vir die aanvallers oop te sluit voor hy ook vasgebind is. Die aanvallers het daarna met geld, vuurwapens en die bakkie van die toneel gevlug. Die bakkie is in die Crecy-omgewing langs die pad gelos en die aanvallers het van daar te voet gevlug. Van die gesteelde vuurwapens is in die bakkie agtergelaat. Lesley is ná die aanval in ŉ kritieke toestand met ŉ helikopter na die Unitas-hospitaal in Centurion geneem vir mediese behandeling. Sy is ná die aanval byna ’n maand lank in die hospitaal behandel, maar het sedertdien herstel. “Dit is lekker om deel van die aanvanklike ondersoekspan te kon wees en inligting te kon help inwin wat gelei het tot die inhegtenisneming ná die wrede sinnelose aanval,” sê Louwrens.